

**ZALAEGERSZEG MEGYEI JOGÚ VÁROS**

**POLGÁRMESTERÉTŐL**

** *8901 Zalaegerszeg, Kossuth L. u. 17-19.*  *92/502-106, fax: 92/502-101***

***Email: mayor@zalaegerszeg.hu***

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

........... napirendi pont anyaga

**ELŐTERJESZTÉS**

**Zalaegerszeg Megyei Jogú Város Közgyűlése**

**2013. szeptember 19-i ülésére**

**Tárgy:** **A közművesítési hozzájárulásról szóló önkormányzati rendelet megalkotása**

**Előterjesztő:** Gyutai Csaba polgármester

**Készítette:** Városüzemeltetési Osztály

Simonné Tomori Bernadett sk. környezetvédelmi szakreferens

Nyikos Zoltán sk., közmű-és mélyépítő szakreferens

Városfejlesztési és Tervezési Osztály

Czinder Attila sk., csoportvezető

Horváth Péter sk., közmű- és mélyépítő szakreferens

**Tárgyalta:** Ügyrendi, Jogi és VagyonnyilatkozatotEllenőrző Bizottság

Városfejlesztési, Üzemeltetési és Tervezési Bizottság

##### Gazdasági Bizottság

Pénzügyi Bizottság

Településrészi Önkormányzatok

**Véleményezésre megküldve:** OFE Zala Megyei Szervezete

Zala Megyei Kereskedelmi és Iparkamara

Zala Megyei Kereskedelmi és Iparkamara

Zalaegerszegi Térségi Szervezet

Társadalmi Egyesülések Zala Megyei

Szövetsége

##### 

**Költségvetési, pénzügyi–gazdálkodási szempontból ellenőrizte:**

Közgazdasági Osztály

Cziborné Vincze Amália sk.

**Törvényességi és tartalmi-formai szempontból ellenőrizte*:***

Önkormányzati Osztály

dr. Sipos Erzsébet sk.

***Tisztelt Közgyűlés!***

Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 28. § (1) és (2) bekezdése szerint:

(1) A helyi építési szabályzatban a területre előírt kiszolgáló utakat és a közműveket az újonnan beépítésre szánt, illetve a rehabilitációra kijelölt területeken legkésőbb az általuk kiszolgált építmények használatbavételéig meg kell valósítani. E kötelezettség teljesítése, ha jogszabály vagy megállapodás arra mást nem kötelez, a települési - a fővárosban megosztott feladatkörüknek megfelelően a fővárosi, illetve a fővárosi kerületi - önkormányzat feladata.

(2) Ha a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt. Az útépítési és közművesítési hozzájárulás nem róható ki, ha az út- és közműépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út és a közmű megépítéséből eredő értéknövekedést figyelembe vették.

A víziközmű-hálózatra vonatkozó közművesítési hozzájárulás megállapításának módjáról, mértékéről Zalaegerszeg Megyei Jogú Város Közgyűlésének a Zalaegerszeg Megyei Jogú Város építési szabályzatának megállapításáról szóló 13/2008. (IV.25.) önkormányzati rendelet (továbbiakban: ZÉSZ) 40/A-F. §-a rendelkezik.

Az Étv. 13. § (2) bekezdése - mely a helyi építési szabályzat kötelező tartalmi követelményeit határozta meg - a közművesítési hozzájárulás alkalmazásával kapcsolatos előírásokat 2013. január 1-jével hatályon kívül helyezte.

Tekintettel arra, hogy csapadékvíz-elvezető létesítményre vonatkozóan a ZÉSZ nem tartalmazott rendelkezést és a víziközmű fejlesztésre vonatkozó előírások is hiányosak voltak, ezért célszerűnek tartottuk a jelenleg hatályos jogszabályokhoz igazítva új rendelet formájában meghatározni a víziközmű-hálózatra és a csapadékvíz-elvezető létesítményre történő rácsatlakozás módját, költségeit.

Az új rendelet alkotásánál – a fentieken túl - figyelembe vettük, hogy vannak olyan esetek, amikor az önkormányzat által értékesített ingatlan „közművesített” telekként kerül eladásra, vagy a víziközmű-fejlesztés magánszemélyek kivitelezésében valósul meg, ezért az erre vonatkozó előírások is meghatározásra kerültek.

**A rendelet megalkotásának társadalmi, gazdasági, költségvetési, környezeti hatásai, egészségi következményei, adminisztratív terheket befolyásoló hatásai:**

A rendelet társadalmi, gazdasági hatása, hogy elfogadása esetén átláthatóbbá, egyértelművé válik a közművesítési hozzájárulás megfizetésére kötelezettek köre. A rendelet elfogadásának környezeti hatása, közvetlen egészségi, adminisztratív terheket befolyásoló következménye nincs.

**A rendelet megalkotásának szükségessége, a jogalkotás elmaradásának várható****következményei:**

A csapadékvíz-elvezető létesítményre vonatkozó előírások leszabályozásra kerültek, valamint a közművesítési hozzájárulás megfizetésének módja is pontosításra került.

**A rendelet alkalmazásához szükséges személyi, szervezeti, tárgyi, pénzügyi feltételek:**

A rendelet alkalmazásához szükséges feltételek rendelkezésre állnak, új erőforrások bevonására nincsen szükség.

A 3. sz. mellékletben feltüntetett fajlagos árak a korábbiakhoz képest nem változtak.

Az előterjesztés 1-1 példányban észrevétel, véleményezés céljából megküldésre került az Országos Fogyasztóvédelmi Egyesület Zala Megyei Szervezete, a Zala Megyei Kereskedelmi és Iparkamara, a Zala Megyei Kereskedelmi és Iparkamara Zalaegerszegi Térségi Szervezete, valamint a Társadalmi Egyesülések Zala Megyei Szövetsége részére.

Kérem a Tisztelt Közgyűlést, hogy a rendeletet elfogadni, valamint a közművesítési hozzájárulás díjának mértékéről dönteni szíveskedjen.

Bizottsági határozatok:

**Városfejlesztési, Üzemeltetési és Tervezési Bizottság:**

104/2013. sz. határozat:

A Városfejlesztési, Üzemeltetési és Tervezési Bizottság az előterjesztést egyhangúlag – 11 igen szavazat – támogatta.

**Gazdasági Bizottság:**

156/2013. számú határozat

A Gazdasági Bizottság az előterjesztést 11 igen egyhangú szavazattal támogatta.

**Pénzügyi Bizottság:**

71/2013. számú határozat

A Pénzügyi Bizottság a rendelet-tervezetet 8 igen, egyhangú szavazással közgyűlési tárgyalásra alkalmasnak tartja

# Ügyrendi, Jogi és Vagyonnyilatkozatot Ellenőrző Bizottság

169/2013. sz. határozat:

Az Ügyrendi, Jogi és Vagyonnyilatkozatot Ellenőrző Bizottság 9 igen egyhangú szavazattal - jogi szempontból – tárgyalásra alkalmasnak tartja az előterjesztést.

A Közgyűlésig az előterjesztésre sem a véleményezésre felkért szervezetektől sem a Települési Önkormányzatoktól nem érkezett vélemény.

Zalaegerszeg, 2013. szeptember 12.

***Gyutai Csaba sk.***

***polgármester***

**Zalaegerszeg Megyei Jogú Város Közgyűlésének**

**………/2013. (…….) önkormányzati rendelete**

**a közművesítési hozzájárulásról**

Zalaegerszeg Megyei Jogú Város Közgyűlése az Alaptörvény 32. cikk (2) bekezdésében meghatározott eredeti jogalkotási hatáskörében, az épített környezet alakításáról és védelméről szóló 1997. évi LXXVIII. törvény 28. § (1)-(2) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva a következőket rendeli el:

***A rendelet hatálya***

**1. §**

(1) A rendelet személyi hatálya kiterjed a Zalaegerszeg Megyei Jogú Város közigazgatási területén lévő valamennyi közművel közvetlenül érintett ingatlan tulajdonosaira, tényleges használóira.

(2) A rendelet tárgyi hatálya kiterjed azokra a víziközmű-hálózatokra és a csapadékvíz-elvezető létesítményekre, amelyek kiépítését Zalaegerszeg Megyei Jogú Város Önkormányzata saját elhatározásából, vagy az érdekeltek együttműködésével valósítja meg.

***Értelmező rendelkezések***

**2. §**

E rendelet alkalmazásában:

a) **Átlagos vízfogyasztás**: mértéke lakóegységenként (lakóház, illetve lakás) 1 m3/nap

b) **Csapadékvíz-elvezető létesítmény:** az érintett vízgyűjtő területen lefolyó csapadékvizeket összegyűjtő olyan közcélú létesítmény amely, a vizek lefolyási és áramlási viszonyait, mennyiségét, minőségét befolyásolja vagy megváltoztatja. Lehet nyílt vagy lefedett vízelvezető árok, zárt csapadékcsatorna, valamint azok műtárgyai (tisztító- és bukóakna, víznyelő akna, rácsos folyóka, csőáteresz).

c) **Csapadékvíz-bekötőcsatorna:**

ca) **gravitációs:** a telekhatáron belül, attól legfeljebb 1 méter távolságra telepített tisztítóaknáknak, vagy tisztítónyílásnak a kimeneti oldala, ezek hiányában

caa) zártsorú beépítés esetén az épület külső falsíkja

cab) nem zártsorú beépítés esetén az ingatlan határvonala,

cb) **kényszeráramoltatású:**

cba) az ingatlan csapadékvizeit gravitációs csapadékvíz-elvezető létesítménybe juttató rendszer aknájának a csapadékvíz-elvezető létesítmény felöli oldala,

cbb) az ingatlanra kerülő csapadékvizeknek a csapadékvíz-elvezető létesítménybe juttató rendszer esetében az átemelő szivattyú elhelyezésétől függően

- épületen belüli elhelyezés mellett az épület külső falsíkja,

- épületen kívüli elhelyezésénél az átemelő szivattyú nyomóoldali csonkját követő elzáró szerelvény.

d) **Érdekelt*:***az 1995. LVII. törvény 1. sz. melléklet 6. pontjába meghatározott személy.

e) **Érdekeltségi egység:** a külön jogszabály szerinti egy helyrajzi számmal rendelkező ingatlan vagy önálló rendeltetési egység.

ea.) **Lakossági célú érdekeltségi egység:** beépített vagy be nem épített ingatlan minden olyan célú használata, amely nem minősül gazdasági célú használatnak;

eb.)**Gazdasági célú érdekeltségi egység:** beépített vagy be nem épített ingatlan minden olyan célú használata, amelynek során adott ingatlanon gazdasági tevékenységet folytatnak. Gazdasági tevékenységnek minősül minden olyan tevékenység, amelyet gazdasági társaság, egyéni vállalkozó, illetve őstermelő jövedelem- és vagyonszerzés céljából folytat.

f) **Érdekeltségi terület:** azok a területek, amelyeken Zalaegerszeg Megyei Jogú Város Önkormányzata tulajdonát képező víziközmű-hálózatra és csapadékvíz-elvezető létesítményre rácsatlakozó ingatlanok találhatók, amelyeknek más víziközmű-hálózattal és csapadékvíz-elvezető létesítménnyel összeköttetésük még nincs.

g) **Gazdálkodó szervezet**: a Ptk. 685. § c) pontjában meghatározott szervezet.

h) **Ivóvíz-bekötővezeték:** a 2011. évi CCIX. törvény 2. § 11. pontjában meghatározott dolog.

i) **Ivóvíz-törzshálózat:** a 2011. évi CCIX. törvény 2. § 12. pontjában meghatározott dolog.

j) **Közművesítési hozzájárulás:** az ingatlan ivóvízzel történő ellátottságának, szennyvíz-elvezetésének, illetve csapadékvíz-elvezetésének kiszolgálása érdekében

ja) az újonnan megépülő ivóvíz, szennyvíz-törzshálózat, valamint a csapadékvíz elvezető létesítmény kiépítéséért vagy

jb) az Önkormányzat tulajdonában lévő víziközmű-hálózatra vagy csapadékvíz-elvezető létesítményre történő utólagos rácsatlakozásért az igénylő által fizetendő pénzösszeg.

k) **Közvetlenül érintett ingatlan:** önálló helyrajzi számmal rendelkező olyan telek, amelynek a víz és szennyvízellátását biztosító törzshálózat és bekötővezetékének telekhatárig történő kiépítéséről az Önkormányzat gondoskodik.

l) **Lakossági felhasználó:** a 2011. évi CCIX. törvény 2. § 15. pontjában meghatározott felhasználó.

m) **Szennyvíz bekötővezeték:** az 58/2013. (II.27.) Korm. rendelet 1. § 32. pontjában meghatározott dolog.

n) **Szennyvíz törzshálózat:** a 2011. évi CCIX. törvény 2. § 19. pontjában meghatározott dolog.

o) **Utólagos csatlakozó:** aki a víziközmű-hálózat és csapadékvíz-elvezető létesítmény megvalósításakor a költségekhez bármely oknál fogva nem járult hozzá.

p) **Újonnan beépítésre szánt területek**: a ZÉSZ által beépítésre szánt, de még nem beépített területek

q) **Víziközmű:** a 2011. évi CCIX. törvény 2. § 20. pontjában meghatározott dolog.

r) **Víziközmű - fejlesztés:** a 2011. évi CCIX. törvény 2. § 21. pontjában meghatározott fejlesztés.

s) **Víziközmű –hálózat:** az 58/2013. (II.27.) Korm. rendelet 1. § 43. pontjában meghatározott dolog.

t) **Víziközmű – szolgáltató:** az 58/2013. (II.27.) Korm. rendelet 1. § 44. pontjában meghatározott szolgáltató.

Zalaegerszeg Megyei Jogú Város közigazgatási területén a víziközmű szolgáltatást az Észak Zalai Víz-és Csatornamű Zrt. (Zalavíz Zrt.) látja el.

u) **Víziközmű – társulat: a 1995. évi LVII. törvény IX. fejezetében foglaltaknak megfelelő társulat.**

***Általános rendelkezések***

**3. §**

(1) Az Önkormányzat a tulajdonában lévő víziközmű-hálózat és csapadékvíz-elvezető létesítmény megvalósítási költségeit e rendeletben meghatározott szabályok szerint az érdekeltekre közművesítési hozzájárulás formájában áthárítja.

(2) A fejlesztés által közvetlenül érintett ingatlanok tulajdonosai vagy használói közművesítési hozzájárulást kötelesek fizetni:

a) az újonnan megépülő ivóvíz, szennyvíz-törzshálózat, valamint a csapadékvíz elvezető létesítmény kiépítéséért vagy

b) az Önkormányzat a tulajdonában lévő víziközmű-hálózatra vagy csapadékvíz-elvezető létesítményre történő utólagos rácsatlakozásért.

(3) Nem kell közművesítési hozzájárulást fizetni:

a) meglévő bekötővezeték felújítása, karbantartása, cseréje, rekonstrukciója esetén,

b) az Önkormányzati Társulás Zalaegerszeg és Környéke Csatornahálózat és Szennyvíztisztítótelep Fejlesztésére létrejött projekt keretében megvalósult kizárólag szennyvízelvezetést szolgáló víziközmű-hálózat esetén, amennyiben a beruházás keretében kiépített rácsatlakozási lehetőséggel rendelkezik.

c) a természetes személy által saját költségen – kizárólag a víziközmű szolgáltató, illetve a csapadékvíz-elvezető létesítmények üzemeltetőjének szakfelügyelete mellett vagy kivitelezésében - megvalósított közterületi víziközmű-hálózatra vagy csapadékvíz-elvezető létesítményre vonatkozó fejlesztés esetén, amennyiben a fejlesztés összköltsége igazolható módon (számla, stb) meghaladja az egyébként fizetendő hozzájárulás összegét és az Önkormányzat részére a létesítményt térítésmentesen átadja,

d) gazdálkodó szervezet által saját költségen – kizárólag a csapadékvíz-elvezető létesítmények üzemeltetőjének szakfelügyelete mellett - megvalósított csapadékvíz-elvezető létesítményre vonatkozó fejlesztés esetén, amennyiben a fejlesztés összköltsége igazolható módon (számla, stb) meghaladja az egyébként fizetendő hozzájárulás összegét és az Önkormányzat részére a létesítményt térítésmentesen átadja,

e) az önkormányzati telekértékesítést követően, amennyiben az építési telek eladási árába a víziközmű-hálózatra, illetve a csapadékvíz-elvezető létesítményre történő rácsatlakozás hozzájárulásának mértéke dokumentáltan beszámításra került, és az adásvételi szerződésben rögzített kapacitási igényhez képest a tényleges kapacitás nem növekszik,

f) ha az adott érdekeltségi egység vonatkozásában a víziközmű-hálózatra, illetve a csapadékvíz-elvezető létesítményre történő csatlakozásért a hozzájárulást korábban megfizették és a megfizetést - hitelt érdemlően - igazolni tudják,

g) azoknak a nem lakossági felhasználóknak, akik a víziközmű-szolgáltatásról szóló 2011. évi CCIX. törvény 69. § -ának hatálya alá tartoznak, valamint

h) azoknak, akik vízi-közmű társulati szervezésben megvalósult beruházásban az adott vízi-közmű építésének céljából érdekeltségi hozzájárulás fizetését vállalták, vagy az érdekeltségi hozzájárulás megfizetésére kötelezettek.

**Az újonnan beépítésre szánt területek esetében a közművesítési hozzájárulásra vonatkozó előírások**

**4. §**

(1)A helyi építési szabályzatban és szabályozási tervben az újonnan beépítésre szánt területekre előírt kiszolgáló vízi-közművek megvalósításáról az Önkormányzat saját beruházásban, vagy vízi-közmű társulat szervezésével vagy – az épített környezet alakításáról és védelméről szóló 1997. évi LXXVIII. törvény szerinti - településrendezési szerződés kötésével gondoskodik.

(2) Az (1) bekezdésben meghatározott saját beruházásokat az önkormányzat a mindenkori költségvetési rendeletével, a helyi építési szabályzattal és a szabályozási tervekkel összhangban szervezhet.

(3) Az önkormányzat saját beruházásában megvalósult vízi-közmű esetén az érintett ingatlanok tulajdonosai az 5.§-8.§-ok szerint fizetnek közművesítési hozzájárulást.

**Víziközműre és csapadékvíz-elvezető létesítményre való utólagos rácsatlakozásért fizetendő közművesítési hozzájárulásra vonatkozó előírások**

**5. §**

(1) A közművesítési hozzájárulás alapja vízellátás és szennyvízelvezetés esetén a lakossági célú érdekeltség egység, csapadékvíz-elvezetés esetén a lakossági célú vagy gazdasági célú érdekeltségi egység.

(2) Lakossági célú érdekeltségi egységre vonatkozóan a közművesítési hozzájárulás mennyiségi tényezőjét

a.) ivóvízellátás esetén: a lakóegység (lakóház, ill. lakás) átlagos vízfogyasztása, de minimum 1 m3/nap;

b.) szennyvízelvezetés esetén: a lakóegység (lakóház, ill. lakás) átlagos szennyvízkibocsátása, de minimum 1 m3/nap;

c.) csapadékvíz-elvezetés esetén: a lakóegység (lakóház, ill. lakás) burkolt felületének vízszintes vetülete, de minimum 100 m2

alapján kell megállapítani.

Vízfogyasztás és a szennyvízkibocsátás esetén minden megkezdett m3 1 m3-nek számít.

Csapadékvíz-elvezetés esetén a gazdasági célú érdekeltségi egységre vonatkozóan a közművesítési hozzájárulás mennyiségi tényezőjét az ingatlan burkolt felületének vízszintes vetülete alapján kell megállapítani, de minimum 100 m2.

(3) Mind a lakossági, mind a gazdasági célú érdekeltségi egység esetén a közművesítési hozzájárulás összegének nagyságát a (2) bekezdésben meghatározott érdekeltségi egység mennyiségi tényezőjének és a hozzájárulás egy egységre jutó összegének szorzata adja.

A hozzájárulás egy egységre jutó összegét e rendelet 3. melléklete tartalmazza.

(4) Amennyiben az ingatlanon növekszik a közüzemi ivóvíz- vagy szennyvíz - törzshálózatot, vagy a csapadékvíz-elvezető létesítményt igénybevevő lakóegységek száma, azt az érdekelt köteles a Polgármesteri Hivatal felé jelezni.

Ebben az esetben a már meglévő és a létrejövő lakóegységek számának, valamint a csapadékvíz-elvezetés esetén a megnövekedett burkolt felület vízszintes vetülete nagyságának különbözetét a Polgármesteri Hivatal az érdekelt felé érvényesíti.

(5) A köznevelési és a gyermekjóléti ellátást biztosító, szociális –és egészségügyi intézmények, egyházak és közcélú szolgáltatók lakossági célú érdekeltségi egységnek számítanak.

(6) Amennyiben az újonnan beépítésre kerülő területeken a vízi-közmű fejlesztés a 4.§. (1) bek. szerinti Vízi-közmű Társulat szervezésével valósul meg, az érdekeltségi hozzájárulás mértékének megállapítása az adott társulat alapszabályában rögzítettek alapján történik.

**6. §**

(1) A víziközmű-hálózatra és a csapadékvíz-elvezető létesítményre történő rácsatlakozási költségeket (tervezés, kivitelezés, vízmérő felszerelés stb.) a közművesítési hozzájárulás nem tartalmazza.

(2) A víziközmű-hálózatra rácsatlakozni:

a) lakossági felhasználó esetén a Polgármesteri Hivatal által, e rendelet 1. melléklete szerinti

b) gazdasági szervezet esetén a víziközmű–szolgáltató által kiadott

igazolás birtokában lehet.

(3) A csapadékvíz-elvezető létesítményre történő rácsatlakozáshoz e rendelet 1. melléklete szerinti igazolás szükséges.

(4) A közművesítési hozzájárulás megfizetésével szerzett ellátási jogosultság nem személyhez, hanem az érdekeltségi egységhez kötődik, a jogosultság az új tulajdonosra, használóra átruházható.

(5) A hozzájárulást az ingatlannak - a fizetési kötelezettséget előíró határozat meghozatalának időpontjában - az ingatlan-nyilvántartásban bejegyzett tulajdonosának, illetve az ingatlan használójának, bérlőjének kell megfizetnie, közös tulajdon esetén a tulajdoni hányadok szerint.

(6) Amennyiben a hozzájárulás költségeinek megfizetését az ingatlan használója vagy bérlője vállalja fel, úgy a bérleti, használói jogviszonyt az érdekeltnek szerződéssel igazolnia kell.

**7. §**

(1) A lakossági felhasználó a meglévő víziközmű-hálózatra vagy a csapadékvíz-elvezető létesítményre, gazdasági szervezet kizárólag a csapadékvíz-elvezető létesítményre történő utólagos rácsatlakozást a Polgármesteri Hivatalnál e rendelet 2. melléklete szerinti kérelem kitöltésével és a tervezett rácsatlakozás jóváhagyott és engedélyezett műszaki tervdokumentációjának benyújtásával kezdeményezheti. A csapadékvíz-elvezető létesítményre történő rácsatlakozásnál szükséges a tervezett létesítmény jóváhagyott engedélyezési tervdokumentációjának a benyújtása is, melynek tartalmaznia kell az ingatlan beépítési helyszínrajzát.

(2) A kivitelezés megkezdése előtt szükséges az alábbi dokumentumok beszerzése:

* az érintett ingatlan tulajdonosainak hozzájáruló nyilatkozata,
* e rendelet 1. melléklete szerinti igazolás,
* a közterület felbontásához közútkezelői hozzájárulás.

(3) Az elkészült víziközmű-hálózatra, illetve csapadékvíz-elvezető létesítményre történő rácsatlakozás üzembehelyezését az érdekeltnek

a) víziközmű esetén a víziközmű-szolgáltatónál

b) csapadékvíz-elvezetésnél pedig a Polgármesteri Hivatalnál kell kezdeményeznie.

**8.§**

A polgármester a közigazgatási hatósági eljárás és szolgáltatás általános szabályairól szóló 2004. évi CXL. törvény szabályai alapján - Zalaegerszeg Megyei Jogú Város Közgyűlése által átruházott hatáskörben - határozatban dönt a közművesítési hozzájárulás mértékéről és a megfizetés módjáról.

***Záró rendelkezések***

**9. §**

(1) Ez a rendelet a kihirdetését követő napon lép hatályba.

(2) Hatályát veszti a Zalaegerszeg Megyei Jogú Város építési szabályzatának megállapításáról szóló 13/2008. (IV.25.) önkormányzati rendelet 40/A. – 40/F. §-a.

|  |  |
| --- | --- |
| ***Dr. Kovács Gábor***  ***jegyző*** | ***Gyutai Csaba***  ***polgármester*** |

**1. melléklet a …../2013. (………) önkormányzati rendelethez**

**IGAZOLÁS**

**a közművesítési hozzájárulás megfizetéséről**

Zalaegerszeg Megyei Jogú Város Polgármesteri Hivatala képviseletében eljárva igazolom, hogy

Név:……………………………………………………….

Anyja neve: ……………………………………………….

Lakcím…………………………………………………….

szám alatti lakos

Név:……………………………………………………….

Képviseletre jogosult: …………………………………….

Adószám: …………………………………………………

Székhely:…………………………………………………

gazdasági szervezet

a Zalaegerszeg…..………………………………….utca, …………………házszám ……………………….. hrsz-ú ingatlanon megvalósuló

* ivóvíz-ellátási
* szennyvízelvezetés
* csapadékvíz-elvezetési\*

beruházáshoz szükséges víziközmű-hálózat létesítése miatt, illetve a meglévő víziközmű-hálózatra és/vagy csapadékvíz-elvezető létesítményre\* történő utólagos rácsatlakozás feltételeként

* Zalaegerszeg Megyei Jogú Város Polgármesterének …………….számú jogerős határozatában előírt…………………………..……………………………Ft, azaz ………………………………………………………forint összegű

közművesítési hozzájárulást egyösszegben megfizette.

* Zalaegerszeg Megyei Jogú Város Polgármestere a nevezett érdekelt részére a közművesítési hozzájárulás …………..havi ………………..Ft/hó, azaz …………………………………forint/hó összeg egyenlő részletekben történő megfizetését engedélyezte, melyből nevezett személy/szervezet\*…………………….Ft összeget, mint …………………..hónap törlesztő részletet az önkormányzat költségvetési számlájára megfizette.

Kelt……………………., év……, hó…….., nap………..

PH

………………………………….

aláírás

\*-gal jelölt rész aláhúzandó

**2. melléklet a …../2013. (………) önkormányzati rendelethez**

**Illetékbélyeg helye**

**KÉRELEM**

Víziközmű-hálózatra/csapadékvíz-elvezető létesítményre\* történő utólagos rácsatlakozáshoz

Alulírott

Név:………………………………………………………………………

Anyja neve:………………………………………………………………

Lakcím:………………………………………………………………….

Telefoni elérhetőség: ……………………………………………………

Név: ……………………………………………………………………..

Képviseletére jogosult: ………………………………………………….

Adószám: ……………………………………………………………….

Székhely: ……………………………………………………………….

Telefoni elérhetőség:…………………………………………………….

,mint a Zalaegerszeg……………………….. utca ………………házszám……………..hrsz-ú ingatlan tulajdonosa/használója\* kérem, hogy a nevezett ingatlan

* ivóvíz-ellátásának
* szennyvízelvezetésének
* csapadékvíz-elvezetésnek\*

a víziközmű-hálózatra/csapadékvíz-elvezető létesítményre\* történő utólagos rácsatlakozása érdekében a közművesítési hozzájárulás összegét megállapítani szíveskedjen.

Kelt……………………., év………,hó…….., nap………..

PH.

…………………………….

aláírás

Kérelem mellékleteként az alábbi dokumentumok\* kerülnek benyújtásra:

a.) ivóvízellátás és szennyvízelvezetés esetén:

* víziközmű-szolgáltató által jóváhagyott és engedélyezett műszaki tervdokumentáció (1 pld.)

b.) csapadékvíz-elvezetés esetén:

- Polgármesteri Hivatal által jóváhagyott engedélyezési tervdokumentáció, melynek tartalmaznia kell az ingatlan beépítési helyszínrajzát (1pld.)

Amennyiben a kérelmező nem az ingatlan tulajdonosa, úgy a tulajdonos és a használó között létrejött szerződés 1 pld-t is csatolni szükséges.

\*-gal jelölt rész aláhúzandó

**3. melléklet a …../2013. (………) önkormányzati rendelethez**

***A közművesítési hozzájárulás egy egységre jutó összege víziközmű-hálózatra/csapadékvíz-elvezető létesítményre történő utólagos rácsatlakozás esetén***

|  |  |
| --- | --- |
| **A létesítendő közmű neve** | **Fajlagos ár** |
| ivóvíz törzshálózatra történő csatlakozás meglévő bekötővezeték esetén | 140.000 Ft/m3/nap |
| ivóvíz törzshálózatra történő csatlakozás hiányzó bekötővezeték esetén | 75.000 Ft/m3/nap |
| szennyvíz törzshálózatra történő csatlakozás meglévő bekötővezeték esetén | 150.000 Ft/m3/nap |
| szennyvíz törzshálózatra történő csatlakozás hiányzó bekötővezeték esetén | 95.000 Ft/m3/nap |
| csapadékvíz elvezető létesítményre történő csatlakozás esetén | 50.000 Ft/100 m2 |

(A fenti összeget a mindenkori hatályos ÁFA törvény szerinti általános forgalmi adó terheli.)

***INDOKOLÁS***

**1. §**

A rendelet személyi és területi hatályáról szól.

**2. §**

Értelmező rendelkezéseket tartalmaz.

**3. §**

A közművesítési hozzájárulás megfizetésére vonatkozó előírásokat szabályoz, valamint meghatározza azok körét, akik a fizetési kötelezettség alól mentesülnek.

**4. §**

Az újonnan beépítésre szánt területek esetében a közművesítési hozzájárulásra vonatkozó előírásokat tartalmazza.

**5-6-7. §**

A víziközmű-hálózatra és a csapadékvíz-elvezető létesítményre való utólagos rácsatlakozás feltételeiről rendelkezik

A közművesítési hozzájárulás kiszámításának módjáról határoz, valamint meghatározza a lakossági célú érdekeltségi egységre vonatkozóan a közművesítési hozzájárulás mennyiségi tényezőjénél figyelembe vevő mértékeket.

**8. §**

Hatáskör átruházásról rendelkezik.

**9. §**

Hatályba léptető és deregulációs rendelkezést tartalmaz.

**1. melléklet**

A közművesítési hozzájárulás megfizetéséről szóló igazolás.

**2. melléklet**

Víziközmű-hálózatra/Csapadékvíz-elvezető létesítményre történő utólagos rácsatlakozáshoz szükséges kérelem.

**3. melléklet**

A közművesítési hozzájárulás egy egységre jutó összegének meghatározását tartalmazza.